CELEX: 32017D1385
Language: et
Date: 2017-07-25 00:00:00
Title: Nõukogu otsus (ÜVJP) 2017/1385, 25. juuli 2017, millega muudetakse otsust (ÜVJP) 2015/778 Euroopa Liidu sõjalise operatsiooni kohta Vahemere lõunapiirkonna keskosas (EUNAVFOR MED SOPHIA)

26.7.2017   
            
            
               ET
            
            
               Euroopa Liidu Teataja
            
            
               L 194/61
            
         NÕUKOGU OTSUS (ÜVJP) 2017/1385,
   25. juuli 2017,
   millega muudetakse otsust (ÜVJP) 2015/778 Euroopa Liidu sõjalise operatsiooni kohta Vahemere lõunapiirkonna keskosas (EUNAVFOR MED SOPHIA)
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artikli 42 lõiget 4 ja artikli 43 lõiget 2,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:
   
               (1)
            
            
               Nõukogu võttis 18. mail 2015 vastu otsuse (ÜVJP) 2015/778 (1).
            
         
               (2)
            
            
               Nõukogu võttis 20. juunil 2016 vastu otsuse (ÜVJP) 2016/993, (2) millega muudetakse otsust (ÜVJP) 2015/778, pikendades operatsiooni mandaati 27. juulini 2017 ja lisades operatsiooni EUNAVFOR MED SOPHIA mandaadile kaks tugiülesannet, milleks on Liibüa rannikuvalve ja mereväe suutlikkuse suurendamine ja koolitamine ning kaasa aitamine teabe jagamisele ja ÜRO relvaembargo rakendamisele Liibüa ranniku lähedal avamerel.
            
         
               (3)
            
            
               Nõukogu võttis 19. detsembril 2016 vastu otsuse (ÜVJP) 2016/2314, (3) millega suurendati operatsioonile EUNAVFOR MED SOPHIA antud volitusi vahetada teavet asjaomaste osalistega.
            
         
               (4)
            
            
               Euroopa Ülemkogu liikmete 3. veebruari 2017. aasta Malta deklaratsioonis rände välisaspektide kohta: Vahemere keskosa rändetee küsimusega tegelemine kinnitati, et prioriteetseks loetakse eelkõige koolituse, varustuse ja toetuse pakkumist Liibüa riiklikule rannikuvalvele ja teistele asjakohastele asutustele ning jõupingutuste jätkamist smugeldajate ärimudeli lõhkumiseks, tehes tõhusamat koostööd integreeritud lähenemisviisi raames, mis hõlmab Liibüat ning teisi rändeteele jäävaid riike ja samuti asjakohaseid rahvusvahelisi partnereid, mõjutatud liikmesriike, ÜJKP missioone ja operatsioone, Europoli ning Euroopa Piiri- ja Rannikuvalve Ametit (Frontex).
            
         
               (5)
            
            
               Nõukogu teatas 6. veebruaril 2017 oma järeldustes Liibüa kohta, et operatsioon EUNAVFOR MED SOPHIA keskendub jätkuvalt inimsmugeldamise ja inimkaubitsemise võrgustike ärimudeli lõhkumisele; lisaks jätkab ta oma kahe tugiülesande rakendamist.
            
         
               (6)
            
            
               Operatsiooni EUNAVFOR MED SOPHIA panus teabe jagamisse võib panustada ka ÜRO Julgeolekunõukogu resolutsioonide 2146 (2014) ja 2362 (2017) rakendamisse.
            
         
               (7)
            
            
               ÜRO Julgeolekunõukogu pikendas 12. juunil 2017 resolutsiooniga 2357 (2017) volitusi, mis anti resolutsiooniga 2292 (2016) ja mis puudutavad relvaembargo ranget rakendamist Liibüa ranniku lähedal avamerel.
            
         
               (8)
            
            
               Euroopa Ülemkogu rõhutas 23. juunil 2017 oma järeldustes eelkõige, et inimsmugeldajate ja inimkaubitsejate ärimudeli lõhkumine on jätkuvalt üks peamisi eesmärke ning et selles osas on Liibüa rannikuvalvele koolituse ja varustuse andmine ELi lähenemisviisi üks põhikomponente.
            
         
               (9)
            
            
               Poliitika- ja julgeolekukomitee leppis 4. juulil 2017 operatsiooni strateegilise läbivaatamise põhjal kokku, et operatsiooni EUNAVFOR MED SOPHIA volitusi pikendatakse 31. detsembrini 2018.
            
         
               (10)
            
            
               Seetõttu tuleks otsust (ÜVJP) 2015/778 vastavalt muuta,
            
         
               (11)
            
            
               Kooskõlas Euroopa Liidu lepingule ja Euroopa Liidu toimimise lepingule lisatud protokolli nr 22 (Taani seisukoha kohta) artikliga 5 ei osale Taani liidu kaitsepoliitilise tähendusega otsuste ja meetmete väljatöötamises ning rakendamises. Sellest tulenevalt ei osale Taani käesoleva otsuse vastuvõtmisel, see ei ole tema suhtes siduv ega kohaldatav, ning seetõttu ei osale ta käesoleva operatsiooni rahastamises,
            
         ON VASTU VÕTNUD KÄESOLEVA OTSUSE:
   Artikkel 1
   Otsust (ÜVJP) 2015/778 muudetakse järgmiselt.
   
               1)
            
            
               Artikli 2 lõike 4 viimane lause asendatakse järgmisega:
               „Sellised andmed ja selliste isikute poolt kasutatavate laevade ja varustusega seotud andmed ning selle põhiülesande teostamisel saadud asjaomase teabe võib ta edastada liikmesriikide asjaomastele õiguskaitseasutustele ja pädevatele liidu asutustele.“
            
         
               2)
            
            
               Artiklile 2a lisatakse järgmine lõik:
               „4a.   Lõikes 1 osutatud tugiülesande kohaldamiseks luuakse tihedas koostöös teiste asjaomaste osalistega järelevalvemehhanism.“
            
         
               3)
            
            
               Artiklile 2b lisatakse järgmine lõige:
               „4.   Lisaks teostab operatsioon EUNAVFOR MED SOPHIA operatsiooni piirkonnas oma vahendite ja võimete piires jälitustoiminguid ning kogub teavet ebaseadusliku kaubanduse, sealhulgas ÜRO Julgeolekunõukogu resolutsioonidega 2146 (2014) ja 2362 (2017) vastuolus oleva toornafta ja muu ebaseadusliku ekspordi kohta, panustades sellega teadlikkuse saavutamisele olukorrast ja meresõiduturvalisusesse Vahemere keskosas. Selles kontekstis kogutud teabe võib avaldada seaduslikele Liibüa asutustele ning liikmesriikide asjaomastele õiguskaitseasutustele ja pädevatele liidu asutustele.“
            
         
               4)
            
            
               Artiklile 11 lisatakse järgmine lõige:
               „4.   Ajavahemikul 28. juulist 2017 kuni 31. detsembrini 2018 on operatsiooni EUNAVFOR MED SOPHIA ühiste kulude lähtesumma 6 000 000 eurot. Otsuse (ÜVJP) 2015/528 artikli 25 lõikes 1 osutatud lähtesumma jaguneb protsentuaalselt järgmiselt: 0 % nii kulukohustuste kui ka maksekohustuste jaoks.“
            
         
               5)
            
            
               Artikli 13 teine lõik asendatakse järgmisega:
               „Operatsioon EUNAVFOR MED SOPHIA lõpeb 31. detsembril 2018.“
            
         Artikkel 2
   Käesolev otsus jõustub selle vastuvõtmise päeval.
   
      Brüssel, 25. juuli 2017
      
         
            Nõukogu nimel
         
         
            eesistuja
         
         M. MAASIKAS
      
   
   
      (1)  Nõukogu 18. mai 2015. aasta otsus (ÜVJP) 2015/778, Euroopa Liidu sõjalise operatsiooni kohta Vahemere lõunapiirkonna keskosas (EUNAVFOR MED SOPHIA) (ELT L 122, 19.5.2015, lk 31).
   
      (2)  Nõukogu 20. juuni 2016. aasta otsus (ÜVJP) 2016/993, millega muudetakse otsust (ÜVJP) 2015/778 Euroopa Liidu sõjalise operatsiooni kohta Vahemere lõunapiirkonna keskosas (EUNAVFOR MED SOPHIA) (ELT L 162, 21.6.2016, lk 18).
   
      (3)  Nõukogu 19. detsembri 2016. aasta otsus (ÜVJP) 2016/2314, millega muudetakse otsust (ÜVJP) 2015/778 Euroopa Liidu sõjalise operatsiooni kohta Vahemere lõunapiirkonna keskosas (EUNAVFOR MED SOPHIA) (ELT L 345, 20.12.2016, lk 62).